DA Den Europæiske Unions Tidende C 233/19

Sag anlagt den 22. juli 2009 — Evropaïki Dynamiki mod Kommissionen

(Sag T-298/09)

2009/C 233/35

Processprog: engelsk

Parter

Sagsøger: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Athen, Grækenland) (ved lawyers N. Korogiannakis og M. Dermitzakis)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutninger om at vælge sagsøgeren, der har afgivet bud som svar på en åben udbudsprocedure EAC/01/2008 vedrørende eksterne tjenesteydelser for undervisningsprogrammer (ESP-ISEP), del 1 »IS udvikling og vedligeholdelse« og del 2 »IS undersøgelser, test, erhvervsuddannelse og støtte« (EUT 2008/S 158-212752), som den anden kontrahent i rækkefølgen, meddelt sagsøgeren ved to separate skrivelser, dateret den 12. maj 2009, og alle forbundne beslutninger vedtaget af Kommissionen, herunder beslutningen om at tildele de respektive kontrakter til de valgte bydende, annulleres.

— Kommissionen tilpligtes at betale 9 554 480 EUR til sagsøgeren i erstatning for de tab, som sagsøgeren har lidt som følge af den omhandlede udbudsprocedure.

— Kommissionen tilpligtes at betale sagsøgerens sagsomkostninger og udgifter i forbindelse med dette søgsmål, også hvis sagsøgeren ikke får medhold.

Søgsmålsgrunde og væsentligste argumenter

I denne sag nedlægger sagsøgeren påstand om annullation af sagsøgtes beslutning om at vælge sagsøgeren, der har afgivet bud som svar på den åbne udbudsprocedure vedrørende eksterne tjenesteydelser for undervisningsprogrammer (ESP-ISEP) EAC/01/2008, som den anden kontrahent i rækkefølgen, og at tildele de respektive kontrakter til de valgte tilbudsgivere. Sagsøgeren har endvidere nedlagt påstand om erstatning for påståede tab som følge af udbudsproceduren.

Sagsøgeren har gjort følgende anbringender gældende til støtte for søgsmålet:

For det første har sagsøgeren gjort gældende, at sagsøgte har tilsidesat princippet om god forvaltningsskik og ligebehandlingsprincippet, idet den ikke har overholdt udelukkelseskriterierne i finansforordningens artikel 93, stk. 1, og artikel 94 (1) ved ikke at udelukke en af deltagerne i det valgte konsortium fra udbudsproceduren, selv om denne havde misligholdt sine forpligtelser i henhold til kontrakten i forhold til sagsøgte. Sagsøgte tilsidesatte herved både artikel 133a og 134 i finansforordningens gennemførelsesbestemmelser (2).

For det andet hævder sagsøgeren, at sagsøgte har tilsidesat finansforordningens artikel 100, stk. 2, idet den ikke har givet en passende begrundelse. Efter sagsøgerens opfattelse var de af Kommissionen fremførte bemærkninger generelle, misvisende og uklare.

For det tredje anfører sagsøgeren, at Kommissionen retsstridigt har forlænget buddenes gyldighedsperiode i strid med finansforordningens artikel 130 og principperne om god forvaltning, gennemsigtighed og ligebehandling.

(1) Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).

(2) Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, som ændret ved Kommissionens forordning (EF, Euratom) nr. 478/2007 af 23. april 2007 (EUT L 111, s. 13).